Kaap Agulhas sluit seisoen op ’n hoë noot af | Netwerk24
Kaap Agulhas sluit seisoen op ’n hoë noot af
Godfrey Gertse en die skeidsregters wat gehelp het om van Saterdag se sewestoernooi ’n sukses te maak.
Die heel eerste Base for Sport-sewesrugbytoernooi wat Saterdag 23 November op die Arniston-sportterrein aangebied is, is deur die Black Knights van Bonnievale se A- span gewen.
Die besoekers het sake in die eindstryd teen Rangers van Bredasdorp uitgespook en het aan die einde van dié kragmeting, wat deur Godfrey Gertse as “baie straf met rotsvaste verdediging aan albei kante” beskryf is, met 10-3 koning gekraai.
Bredasdorp Rangers het Arniston se Sea Hawks in die een halfeindstryd met 31-7 geklop terwyl Struisbaai Ankers in die ander halfeindstryd in ’n naelbytwedstryd met 24-21 teen die besoekende Black Knights se A-span die onderspit gedelf het.
Volgens Gertse is rugby, veral na afloop van Suid-Afrika se Wêreldbeker­oorwinning, een van die gewildste sportsoorte in die streek. Een van die doelstellings van Base for Sport is volgens hom om hierdie en ander sportsoorte te bevorder en om langs hierdie weg ook ’n bydrae te lewer tot die maak van gesonde en positiewe keuses wat vryetydsbesteding betref. Drie van Boland se topskeidsregters was by die toernooi betrokke.